เอสเอ็มอีแบงก์ช่วยน้ำท่วมใต้ 4.6พันรายเต็มวงเงิน2พันล้าน
เอสเอ็มอีแบงก์ ลุยปล่อยกู้ช่วยพ่อค้าแม่ค้าที่ได้รับผลกระทบน้ำท่วมภาคใต้ครบ 2,000 ล้านบาท คิดดอกเบี้ย 4.5%
19 ส.ค. 2554

เอสเอ็มอีแบงก์ ลุยปล่อยกู้ช่วยพ่อค้าแม่ค้าที่ได้รับผลกระทบน้ำท่วมภาคใต้ครบ 2,000 ล้านบาท คิดดอกเบี้ย 4.5% 
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารได้อนุมัติสินเชื่อเพื่อช่วยเหลือผู้ประกอบการเอสเอ็มอีภาคใต้ที่ประสบอุทกภัยและวาตภัยปี 2554 ครบทั้งวงเงินที่ตั้งเป้าหมายไว้ 2,000 ล้านบาทแล้ว 
ทั้งนี้ วัตถุประสงค์ของการออกโครงการสินเชื่อดังกล่าว เพื่อช่วยเหลือผู้ประกอบการที่ได้รับผลกระทบจากน้ำท่วมใหญ่ในเขตภาคใต้หลายจังหวัด เช่น จ.นครศรีธรรมราช และสุราษฎร์ธานี ในช่วงเดือน มี.ค.ที่ผ่านมา ส่งผลให้มีผู้ประกอบการเข้ามาขึ้นทะเบียนเพื่อยื่นขอสินเชื่อรวมกว่า 8,700 ราย และได้เข้ามาติดต่อยื่นเอกสารจริง 5,600 ราย 
ธนาคารพิจารณาแล้วมีผู้ประกอบการผ่านหลักเกณฑ์จำนวน 4,600 ราย คิดเป็นวงเงินสินเชื่อ 2,000 ล้านบาท เฉลี่ยกู้รายละ 5 แสนบาท คิดดอกเบี้ย 4.5% ผ่อนชำระหนี้นาน 6 ปี มีระยะเวลาปลอดชำระเงินต้น 2 ปี โดยเอสเอ็มอีที่ยื่นกู้ส่วนใหญ่เป็นกลุ่มร้านค้าโชห่วย ร้านข้าวแกง และร้านซักรีดเสื้อผ้า 
นายโสฬส ยังได้กล่าวถึงโครงการสินเชื่อเอสเอ็มอีเพาเวอร์เพื่อวันใหม่ ระยะที่ 3 วงเงิน 2,000 ล้านบาท ที่เปิดเพื่อช่วยเหลือผู้ประกอบการที่ยังไม่ได้รับค่าสินไหมทดแทนจากบริษัทประกัน กรณีที่ร้านค้าได้รับความเสียหายจากเหตุการณ์ชุมนุมทางการเมืองในเดือน พ.ค.ปีที่แล้ว โดยจะพิจารณาปล่อยกู้ไม่เกิน 60% ของมูลค่าความเสียหายที่บริษัทประกันประเมินไว้ หรือมีวงเงินสูงสุด 50 ล้านบาทนั้น ขณะนี้อยู่ระหว่างการเปิดให้ผู้ประกอบการยื่นเรื่องเพื่อขอสินเชื่อและตรวจสอบเอกสาร และความเสียหายตามที่บริษัทประกันได้ประเมินไว้ว่าถูกต้องหรือไม่ 
“หลักๆ คือต้องดูว่ามีการยื่นเคลมประกันหรือไม่ และต้องเป็นพวกที่ยื่นไปแล้วบริษัทประกันไม่จ่าย ธนาคารจะพิจารณาปล่อยกู้ให้ เพื่อนำไปเสริมสภาพคล่องในการทำธุรกิจ ส่วนรายไหนปิดกิจการไปแล้วกู้ไม่ได้ พวกที่ปล่อยให้เช่าช่วงก็กู้ไม่ได้ จะให้กู้เฉพาะผู้ประกอบการรายสุดท้ายที่ค้าขายในพื้นที่จริงเท่านั้น” นายโสฬส กล่าว